Illum il-Kummissjoni pproponiet li twaqqaf 10 Sħubiji Ewropej ġodda bejn l-Unjoni Ewropea, l-Istati Membri u/jew l-industrija. L-għan huwa li titħaffef it-tranżizzjoni lejn Ewropa ekoloġika, newtrali għall-klima u diġitali, u li l-industrija Ewropea ssir aktar reżiljenti u kompetittiva. L-UE se tipprovdi kważi EUR 10 biljun ta' finanzjament u s-sħab se jipprovdu mill-inqas ammont ekwivalenti ta' investiment. Din il-kontribuzzjoni kkombinata hija mistennija timmobilizza aktar investimenti b'appoġġ għat-tranżizzjonijiet u toħloq impatti pożittivi fit-tul fuq l-impjiegi, fuq l-ambjent u fuq is-soċjetà. L-għanijiet ta' dawn is-sħubiji Istituzzjonalizzati Ewropej proposti huwa li jtejbu t-tħejjija u r-rispons tal-UE għall-mard infettiv, li jiġu żviluppati inġenji tal-ajru effiċjenti b'livell baxx ta' karbonju għal avjazzjoni nadifa, li jkun appoġġat l-użu ta' materja prima bijoloġika rinnovabbli fil-produzzjoni tal-enerġija, li tkun żgurata l-pożizzjoni fuq quddiem tal-Ewropa fit-teknoloġiji u l-infrastrutturi diġitali, u li t-trasport ferrovjarju jsir aktar kompetittiv. L-għaxar Sħubiji, li wħud minnhom qegħdin ikomplu jinbnew fuq impriżi konġunti li diġà jeżistu, huma dawn li ġejjin: Il-Viċi President Eżekuttiv għal Ewropa Lesta għall-Era Diġitali, Margrethe Vestagerqalet: “L-aħjar riżultati li niksbu fl-Ewropa huwa meta naħdmu flimkien. Dan huwa ta' importanza partikolari biex ngħelbu d-diffikultajiet tat-trasformazzjoni diġitali. Din taffettwana lkoll, u ma tiqafx mal-fruntieri nazzjonali. Eżatt bħat-tibdil fil-klima. L-isħubiji li qed jiġu proposti llum se jimmobilizzaw ir-riżorsi biex flimkien ingawdu kemm nistgħu mit-teknoloġiji diġitali, speċjalment fl-interess tat-tranżizzjoni ekoloġika.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ Mariya Gabriel, stqarret: “L-isfida tal-pandemija tal-coronavirus żiedet l-urġenza tal-isforzi li ilna nagħmlu żmien twil biex nużaw ir-riċerka u l-innovazzjoni b'mod aħjar biex nindirizzaw l-emerġenzi tas-saħħa, it-tibdil fil-klima u t-trasformazzjoni diġitali. Is-sħubiji Ewropej jagħtuna l-opportunità li naħdmu flimkien biex nirrispondu, u nsawru t-trasformazzjonijiet ekonomiċi u soċjali profondi li jkunu ta' benefiċċju għaċ-ċittadini kollha tal-UE.” Il-Kummissarju għas-Suq Intern Thierry Breton, żied jgħid: “L-investiment fl-innovazzjoni huwa investiment fl-abbiltà tagħna li nkunu minn ta' quddiem bl-iżviluppi teknoloġiċi, u fl-abbiltà li niżviluppaw kapaċitajiet strateġiċi. “Irridu naħtfu l-opportunitajiet li jġibu magħhom it-teknoloġiji ewlenin li qed jiżviluppaw, bħalma huma l-mikroproċessuri u s-semikondutturi sabiex l-Ewropa tkun fuq quddiem nett tal-innovazzjoni diġitali fuq skala globali. Dawn l-approċċi konġunti ġodda se jkunu strumentali biex jappoġġaw lill-industrija tagħna fil-kisba tal-ambizzjonijiet tagħna diġitali u ekoloġiċi.” Adina Vălean, il-Kummissarju għat-Trasport qalet: “L-isħubiji tal-UE se jkollhom rwol ċentrali biex isuqu t-tranżizzjonijiet tewmin ekoloġiċi u diġitali għas-settur tal-mobbiltà u t-trasport. Biex nirrealizzaw l-ambizzjonijiet tagħna għandna bżonn niżviluppaw teknoloġiji rivoluzzjonarji u nqegħdu fis-suq bastimenti u inġenji tal-ajru b'emissjonijiet żero, irridu niżviluppaw u nużaw mezzi ta' mobbiltà konnessi u awtomatizzati, u jeħtieġ li nagħtu lok għal ġestjoni tat-traffiku aktar effiċjenti u moderna.” Il-proposta għal Regolament, l-Att Bażiku Uniku, li jistabbilixxi disa' impriżi konġunti bbażati fuq l-Artikolu 187 tat-Trattat dwar il-Funzjonament tal-Unjoni Ewropea (TFUE) se tiġi adottata mill-Kunsill tal-Unjoni Ewropea, wara konsultazzjoni mal-Parlament Ewropew u mal-Kumitat Ekonomiku u Soċjali. Il-proposta separata għas-sħubija fuq il-Metroloġija bbażata fuq l-Artikolu 185 tat-TFUE se tiġi adottata b'deċiżjoni tal-Parlament Ewropew u tal-Kunsill, wara konsultazzjoni mal-Kumitat Ekonomiku u Soċjali. Is-sħubiji Ewropej huma approċċi li jipprovdi l-Orizzont Ewropa, il-programm il-ġdid tal-UE għar-riċerka u l-innovazzjoni (2021–2027). Dawn għandhom l-għan li jtejbu u jgħaġġlu l-iżvilupp u l-adozzjoni ta' soluzzjonijiet innovattivi ġodda f'setturi diversi, billi jimmobilizzaw ir-riżorsi pubbliċi u privati. Se jikkontribwixxu wkoll għall-għanijiet tal-Patt Ekoloġiku Ewropew u jsaħħu ż-Żona Ewropea tar-Riċerka. Is-sħubiji huma miftuħa għal firxa wiesgħa ta' sħab pubbliċi u privati, bħall-industrija, l-universitajiet, l-organizzazzjonijiet tar-riċerka, il-korpi b'missjoni ta' servizz pubbliku fil-livelli lokali, reġjonali, nazzjonali u internazzjonali, u miftuħa wkoll għall-organizzazzjonijiet tas-soċjetà ċivili, fosthom il-fondazzjonijiet u l-NGOs. Sħubiji Ewropej Valutazzjoni tal-Impatt (Att Bażiku Uniku) Il-Parti 1, Il-Parti 2, Il-Parti 3, Il-Parti 4, Il-Parti 5, Il-Parti 6, Il-Parti 7, Il-Parti 8, Il-Parti 9, Il-Parti 10, Il-Parti 11, Il-Parti 12, Il-Parti 13, Il-Parti 14, Il-Parti 15, Il-Parti 16, Il-Parti 17, Il-Parti 18, Il-Parti 19 Valutazzjoni tal-Impatt (Metroloġija) Il-Parti 1 u Il-Parti 2 Proposti leġiżlattivi (Att Bażiku Uniku) u l-Anness Proposti Leġiżlattivi (Metroloġija) Infografika